คลังส่อยอมบอร์ดหวย
คลังเปิดทางบอร์ดสลากใช้มาตรา 44 เพิ่มส่วนลดให้ผู้ค้า ลุยแก้ปัญหาสลากแพง
28 พ.ค. 2558

คลังเปิดทางบอร์ดสลากใช้มาตรา 44 เพิ่มส่วนลดให้ผู้ค้า ลุยแก้ปัญหาสลากแพง 
นายวิสุทธิ์ ศรีสุพรรณ รมช.คลัง เปิดเผยว่า คณะกรรมการสำนักงานสลากกินแบ่งรัฐบาล (บอร์ดสำนักงานสลากฯ)  จะต้องนำเสนอแผนการเพิ่มส่วนลดให้กับผู้ค้าสลากจากเดิมที่ผู้ค้าสลากรายย่อยจะได้ส่วนลด 7% และสมาคม มูลนิธิ นิติบุคคลจะได้ 9% แต่จากคำสั่งของคณะรักษาความสงบแห่งชาติ (คสช.) ตามมาตรา 44 ที่ให้มีการปรับลดเงินนำส่งรายได้เข้าแผ่นดินจากเดิม 22% เป็นไม่น้อยกว่า 20% เพื่อนำเงินส่วนนี้ซึ่งมีจำนวนราว 1,500 ล้านบาท นำไปเป็นส่วนลดเพิ่มให้กับผู้ค้าสลากทั้งรายย่อย ให้กระทรวงการคลังพิจารณาก่อนในการเสนอในแก้ไข พ.ร.บ.สำนักงานสลากฯ ใหม่
"อย่าไปมองเพียงจุดเดียวว่าจะเสียเงินไปเท่าไร ต้องมองการแก้ปัญหาทั้งแพ็กเกจว่าทำมาตรการอะไรบ้าง ตอนนี้ยังมีเวลาก็ให้คณะกรรมการชุดใหม่ได้แก้ปัญหาไปก่อนยังมีเวลายืดหยุ่นได้ ซึ่งการแก้ พ.ร.บ.สลากฯ จะต้องทำเรื่องเสนอเข้ามาให้คลังพิจารณาก่อนอยู่แล้ว" นายวิสุทธิ์ กล่าว
แหล่งข่าวจากกระทรวงการคลัง ระบุว่า การที่บอร์ดสลากฯ จะเพิ่มส่วนลดให้ผู้ค้า ซึ่งจะกระทบต่อเงินนำส่งเข้ารัฐที่มีการคำนวณแล้วว่าจะมีจำนวนถึง 1,500 ล้านบาท/ปี หรือราว 62.5 ล้านบาท/งวดนั้น ถือเป็นการดำเนินการ ภายใต้มาตรา 44 ตามคำสั่ง หัวหน้า คสช. ที่ 11/2558 ถือเป็นกฎหมาย ซึ่งจะเริ่มใช้ในงวดวันที่ 16 มิ.ย.นี้
อย่างไรก็ดี หากมาตรการเพิ่มส่วนลดที่นำออกมาใช้ไม่ได้ผล ทางคณะกรรมการสลากฯ สามารถเสนอให้ คสช.แก้ไขประกาศเพื่อให้การแก้ปัญหาบรรลุเป้าหมายคือการขายสลากที่ราคา 80 บาทได้ทันที
ทั้งนี้ ในคำสั่ง คสช.ข้อที่ 10 ให้ยกเลิกความในมาตรา 22 แห่งพระราชบัญญัติสำนักงานสลากกินแบ่งรัฐบาล พ.ศ. 2517  ให้สามารถจัดสรรเงินที่ได้รับจากการจำหน่ายสลากกินแบ่งรัฐบาล 60% เป็นเงินรางวัล  ไม่น้อยกว่า 20% เป็นรายได้แผ่นดิน  ไม่เกินกว่า 17% เป็นค่าใช้จ่ายในการบริหารงาน ซึ่งรวมทั้งค่าใช้จ่ายในการจำหน่ายสลากและปรับเพิ่มส่วนลดให้ผู้ค้าสลากรายย่อยจาก 7% และสมาคม มูลนิธิ นิติบุคคล จาก 9% ปรับเพิ่มให้ผู้ค้ารายย่อยได้ 12% และนิติบุคคลได้เพิ่มอีก 2% หรือเป็น 14%
ภาพประกอบข่าว